29ኛው የኦዲፒ የምሥረታ በዓል በአዲስ አበባ ደረጃ ተከበረ
29ኛው የኦዲፒ የምሥረታ በዓል በአዲስ አበባ ደረጃ የተለያዩ የህብረተሰብ ክፍሎች እና የአስተዳደሩ የስራ ሀላፊዎች በተገኙበት ተከበረ፡፡በበዓሉ ላይ የእህት ድርጅት ተወካዮች የእንኳን አደረሳችሁ መልዕክት አስተላልፈዋል፡፡በስነስርዓቱ ላይ ኢንጂነር ታከለ ኡማ እንደተናገሩት የኦሮሞ ህዝብ እኔ የሚል ነገር አያውቅም። እኛ የሚል ነገር ነው የሚያውቀው። ባህሉ አቃፊ ነው። ከሌሎች ወንድም ህዝቦች ጋር አብሮ መኖርን በደንብ የሚያውቅ ህዝብ ነው። ሞጋሳና ጉዲፈቻ ለዚህ ባህሉ ማሳያ ነው ብለዋል።ስልጣን ወይም ሞት የሚል ኦዲፒ ውስጥ የለም ያሉት ኢንጂነር ታከለ፥ ይህንን የሚል ካለ የአባገዳን ስርዓት የማያውቅ ነው በማለት ገልፀዋል።‘’በትንሽ ትልቁ በውጫዊ አጀንዳ መዋዠቅ የለብንም፤ እኛ ኃላፊነት ያለብን ሰዎች ነን። መርከብ በውቅያኖስ ላይ ሲሄድ በማዕበልና በሞገድ መናወጡ አይቀርም።  ነገር ግን ወደ ውቅያኖስ ጥልቅ እየቀዘፈ ሲሄድ እየተረጋጋ ወደ ተነሳለት መዳረሻ መድረሱ አይቀርም።” ብለዋል ምክትል ከንቲባው በመልዕክታቸው።(ምንጭ፡- የአዲስ አበባ ከተማ ከንቲባ ጽህፈት ቤት)